賦得同江華令貫之黄兄遊陽華巖一篇
作者：練潜夫
朝代：宋

paragraphs: 萬里蒼山麓，陽華古洞天。
晨光迎海日，晝暝入溪烟。
穴窾蛟龍蟄，峰巉鬼魅鎸。
初筵堂半闢，末勢霤孤穿。
玉乳垂虛竇，金沙引漫泉。
欄危浮絕壁，庋迥跨遙川。
隠約燒丹竈，橫斜種玉田。
劌桐魚燭燭，撾石鼓鼘鼘。
翠羽岩蕉靜，玄幢石桂圓。
捫穹藤黝糾，襯步草茵綿。
暫止蘇門嘯，來因葉縣仙。
籃輿收弱屐，桂檝盪輕舷。
勝賞平生興，尋幽最可憐。
奇遊陵宇宙，班坐馥蘭荃。
谷鳥酤新釀，松風韵古弦。
祇應銷永晝，何用蠹塵編。
蔣賦初無得，元銘久更妍。
留連資曠士，吟詠屬高賢。
塵土閑中厭，山林老更便。
臨分凉月白，回首正依然。